ธอส. โชว์ผลการดำเนินงานครึ่งปีแรกปล่อยสินเชื่อใหม่ได้ 68,998 ล้านบาท
ธนาคารอาคารสงเคราะห์ (ธอส.) โชว์ผลการดำเนินงานครึ่งปีแรกของปี 2558 เทียบกับช่วงเดียวกันของปีก่อนยังขยายตัวอย่างต่อเนื่อง ยอดสินเชื่อปล่อยใหม่ทั้งสิ้น 68,998 ล้านบาท เพิ่มขึ้น 5.20% ส่งผลให้ ยอดสินเชื่อคงค้างรวมทั้งสิ้น 821,666 ล้านบาท เพิ่มขึ้น 3.44% จากสิ้นปี 2557 มั่นใจทั้งปีสามารถปล่อยสินเชื่อได้ตามเป้า 149,800 ล้านบาท สำหรับครึ่งปีหลังยังคงมุ่งเน้นสร้างการเติบโตและยั่งยืนขององค์กรตามแผนยุทธศาตร์ 5 ด้าน โดยประกาศให้ปี 2558 เป็น "ปีแห่งการก้าวสู่นวัตกรรม" พร้อมเปิดตัวภาพยนตร์โฆษณาชุดใหม่ภายใต้แนวคิด "ธอส.บริการด้วยหัวใจ" ตอกย้ำความตั้งใจที่ ธอส.ได้ให้ความสำคัญเพื่อคนไทยมี "บ้าน" ตลอดระยะเวลากว่า 62 ปี
19 ส.ค. 2558

นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.)เปิดเผยว่า ผลการดำเนินงานครึ่งปีแรกของปี 2558 ณ วันที่ 30 มิถุนายน 2558 เมื่อเทียบกับช่วงเดียวกันของปีก่อนว่า ธนาคารยังสามารถเติบโตได้อย่างแข็งแกร่งแม้สภาวะเศรษฐกิจไทยในช่วงครึ่งปีแรกชะลอตัว โดย 6 เดือนที่ผ่านมา ธนาคารสามารถปล่อยสินเชื่อปล่อยใหม่ได้ทั้งสิ้น 68,998 ล้านบาท เพิ่มขึ้น 5.20% หรือคิดเป็น 56,181 ราย ซึ่งแยกเป็นสินเชื่อปล่อยใหม่วงเงินกู้ไม่เกิน 1.5 ล้านบาท จำนวน 39,888 ราย สะท้อนให้เห็นว่าธนาคารยังคงสามารถสร้างโอกาสด้านที่อยู่อาศัยให้ผู้มีรายได้น้อยและปานกลางผ่านผลิตภัณฑ์สินเชื่ออัตราดอกเบี้ยต่ำของธนาคาร
ส่งผลให้ ณ สิ้นไตรมาสที่ 2/2558 เมื่อเทียบกับสิ้นปี 2557 ธนาคารมียอดสินเชื่อคงค้างรวมทั้งสิ้น 821,666 ล้านบาท เพิ่มขึ้น 3.44% สินทรัพย์รวม 857,671 ล้านบาท เพิ่มขึ้น 3.96% เงินฝากรวม 683,726 ล้านบาท เพิ่มขึ้น 4.81% มีหนี้ที่ไม่ก่อให้เกิดรายได้ (NPL) จำนวน 45,657 ล้านบาท คิดเป็น 5.56% ของยอดสินเชื่อรวม เพิ่มขึ้น 0.20% จาก ณ สิ้นปี 2557 ซึ่ง NPL อยู่ที่ 5.36% ของสินเชื่อรวม ขณะที่อัตราส่วนเงินกองทุนต่อสินทรัพย์เสี่ยง(BIS Ratio) ยังอยู่ที่ระดับแข็งแกร่งมากที่ 16.90% ซึ่งสูงกว่าอัตราเงินกองทุนขั้นต่ำ 8.50% ที่กำหนดโดยธนาคารแห่งประเทศไทย
นางอังคณา กล่าวเพิ่มเติมว่า เพื่อเป็นการตอกย้ำสิ่งที่ ธอส. ได้ให้ความสำคัญตลอดระยะเวลากว่า 62 ปีของการดำเนินงาน นั่นก็คือการ “บริการด้วยหัวใจ เพื่อคนไทยทุกคน” และสะท้อนให้เห็นถึงการขับเคลื่อนของธนาคารที่มุ่งตามวิสัยทัศน์ “ธนาคารมั่นคงทันสมัย และเป็นผู้นำสินเชื่อด้านที่อยู่อาศัยอย่างครบวงจร” จึงได้เปิดตัวภาพยนตร์โฆษณาชุดใหม่ของธนาคาร ซึ่งจัดทำขึ้นภายใต้แนวคิด “ธอส.บริการด้วยหัวใจ” โดยจัดทำ 3 ชุด คือ 1.”ฝน” ซึ่งเป็นเรื่องราวของหญิงสาวที่เคยอยู่บ้านหลังเดิมที่มีสภาพทรุดโทรมกับมารดาของเธอมาโดยตลอด ก่อนจะได้รับอนุมัติสินเชื่อจาก ธอส. จนทำให้เธอได้เป็นเจ้าของบ้านหลังใหม่เป็นของขวัญที่ยิ่งใหญ่ที่สุดของชีวิตเธอและมารดา 2.”The Musical ฝาก กู้” เป็นตอนที่สะท้อนให้เห็นภาพแห่งความสุข และความประทับใจของบรรดาลูกค้าที่มาใช้บริการกับ ธอส. ที่ต่างได้รับบริการที่ดี รวดเร็วทันใจ ด้วยสินเชื่อบ้านอัตราดอกเบี้ยต่ำ และเงินฝากอัตราดอกเบี้ยสูง และตอนที่ 3. “The Musical CSR” ซึ่งเป็นตอนที่สะท้อนให้เห็นว่าธนาคารให้ความสำคัญกับการพัฒนาคุณภาพสังคมควบคู่ไปกับการดำเนินธุรกิจมาอย่างต่อเนื่อง เพื่อให้สังคมไทยโดยเฉพาะในพื้นที่ห่างไกลได้มีความเข้มแข็งเติบโตอย่างยั่งยืนต่อไป โดยผู้ที่สนใจสามารถรับชมภาพยนตร์โฆษณาตามสถานีโทรทัศน์ต่างๆ ได้ในเร็วๆ นี้ หรือที่www.ghbank.co.th หรือบน www.youtube.com